Teenkanting teen inperking, druk op Ramaphosa neem toe | Maroela Media
Te midde van al meer oproepe dat die inperking en gevolglike regulasies verslap word, word daar bespiegel dat pres. Cyril Ramaphosa die week nog 'n aankondiging in die verband kan maak.
Die ramptoestand verval op 15 Augustus ná Ramaphosa dit op 12 Julie verleng het. Ramaphosa het tydens dié aankondiging ook met onmiddellik effek 'n aandklokreël in werking gestel.
Die bevelsraad en kabinet het toe besluit om die land op vlak 3 van die afsonderingsregulasies te hou te midde van oproepe dat sekere gebiede weer na vlak 4 en vlak 5 moet beweeg. Daar is egter besluit dié stap sal nie noodwendig 'n aansienlike afname in die oordrag van die virus tot gevolg hê nie en sal teen 'n groot en buitengewone ekonomiese koste wees.
Met die ramptoestand wat Saterdag verval, word daar algemeen verwag dat Ramaphosa vandeesweek weer die land sal toespreek oor die jongste stand van sake. News24 berig die kabinet en die nasionale Covid-19-bevelsraad is aangeraai om die alkoholverbod sowel as die tabakverbod, wat reeds sedert die aanvanklik aankondiging van die afsonderingstydperk einde Maart in werking is, op te hef en om die land na vlak 2 van die afsonderingstydperk te laat beweeg.
Intussen is daar daagliks al meer oproepe vir die onmiddellike beëindiging van die sogenaamde harde inperking.
John Steenhuisen, DA-leier, het Woensdag opnuut versoek dat die alkohol- en tabakverbod opgehef moet word, die toerismebedryf, skole en grense oopgestel word, die aandklokreël opgehef word en die ramptoestand tot 'n einde kom.
Die land se daaglikse Covid-19-infeksiekoers is besig om af te neem en die herstelkoers staan op 75%. "Hoewel dit geen rede is om nie op ons hoede te bly nie, is dit genoeg rede om die ekonomie weer ten volle te open. Dit moet onmiddellik gebeur."
Volgens Steenhuisen is daar 'n algemene konsensus dat 'n tweede vlaag van die pandemie onwaarskynlik, maar nie onmoontlik is nie. "Hoe dit ook al sy, ons kan nie vir ewig vir hierdie virus wegkruip terwyl ons lewens en bestaan uitmekaar val nie. Ons moet leer om daarmee saam te leef, want dit gaan waarskynlik nog maande, miskien selfs jare, met ons wees."
Die Solidariteit Beweging is ook een van die organisasies wat eis dat die totale inperking geskrap word.
Die hofsake teen die regering in verband met die alkohol- en rookverbod raak ook by die dag meer met talle van die sake wat reeds ver gevorderd is.
Batsa en Fita werp alles in die stryd om die tabakverbod opgehef te kry terwyl talle organisasies, insluitend Saai, die alkoholverbod wil laat ophef, veral weens die vernietigende effek op die wyn- en gasvryheidsbedryf.
Nkosazana Dlamini-Zuma, minister van samewerkende regering en tradisionele sake, staan al die hofaansoeke teen en veg egter verbete voort om die tabak- en alkoholverbod in plek te hou. Dlamini-Zuma het in al haar hofstukke aangevoer dat die tabakverbod en die jongste alkoholverbod ten doel het om die gesondheidsorgstelsel te beskerm.
Ons gaan of af na Vlak 2.9724. Mag jy daar rook en suip?
Hier sien ons self wat die feite is oor die rook verbod! Moet nie ons intelligensie onderskat nie en dis oor sy en haar kinders geld maak op swart mark en word steeds nie vervolg nie!!! Korrupte klomp en die verbod beter vinnig gelig word!
"Die minister het self erken dat die mediese dokumente, waarop sy steun, toon nie 'n beslissende verband tussen rook en die erns van Covid-19-simptome nie, en sy kan dus nie die hof oorreed dat die verbod noodsaaklik is nie."
Gister se artikel en ek hoop van harte dat die verbod gelig word! Genoeg is genoeg nou hoor! Ons is nie ninjas nie en kopdoek kan loop vlieg of af tree. Whatever blows her scarf away!
Hoe daai vrou nog al die jare geloofwaardigheid het weet nugter. Sy wat mense vertel het om beet te eet vir vigs. Het sy ooit n sertifikaat wat enigsins se sys n gekwalifiseerde arts.